khistorydata/jeongjo-sjw-relations huggingface dataset:
정조 8년
大司憲洪良浩。持平李秀夏等箚曰。伏以。禮莫大於上號。事莫嚴於進冊。而昨日太室冊寶陪進之時。敦匠之臣。掌禮之官。不待奉安。徑先退出。終日殿陛。直守無人。致勞聖慮。昏夜親詣。事未前有。聽聞俱駭。纔因院啓堂箚。禮堂與都廳。雖下處分。而至於都監提調。獨有區別之敎。臣等竊以爲不然也。蓋殿宮冊寶。旣當分奉於二殿。則提調以下。事當分詣當奉之殿。祗候內入之時。而仁政殿。則只是都提擧陪進之外。無他堂郞之落留者。以致莫重冊寶。手奉於移時。權安於帳內。論其所失。反有重於禮堂。何可寬恕。只諉罪於都廳也。臣等。謂不爲分詣之提調。竝施譴削之典。斷不可已也。取進止。答曰。省疏具悉。提調之不爲分詣。院隷及該掌吏。轉相誤傳而然。不允。
정조 8년
正言鄭福煥疏曰。伏以。天休滋至。春邸之位號載定。聖孝冞光。殿宮之縟儀將稱。萬姓齊歡。八域同慶。臣適忝駿奔之列。因參隷儀於闕庭。仰瞻習禮之盛擧。蹈舞之忱。有倍常情。退歸私次。方切欣聳。卽伏見夜下傳敎。以莫重冊寶之權安殿陛。守直無人。至於暮夜。玉趾勞動。親臨奉詣之境。冊寶內入之際。儀節何等至重至大。而都監之臣。掌禮之官。徑先退去。致此無前之擧。揆以事面。萬萬驚駭。提調與郞廳。厥罪惟均。不可以罪同罰異。臣謂提調。依郞廳例。施以譴削之典。至於禮官。亦不可以一時薄勘。懲其罪。堂郞無異。臣亦謂諸堂郞。依判堂例。竝施譴罰之典。斷不可已也。答曰。省疏具悉。提調事。似未聞本事。該曹堂郞事。不允。
정조 8년
工曹參判柳義養疏曰。伏以。天休滋至。邦慶荐臻。我聖祖御極之舊甲重回。我世子受冊之新禮載擧。盛烈旣揚於三殿。徽號又進於兩宮。此實宗社無疆之休。而環東土數千里含生之類。莫不延頸跂足。以望我世子睿德之成。臣於是時。猥膺春坊志纂輯之命。愚忱所激。不敢以孤陋辭。遂乃序次。書凡六卷。拜手以進。仍伏念古之聖王。繼天立極。身兼君師。敎之以性分之所固有。導之以職分之所當爲。蓋欲使天下之人。皆爲聖人。虞書命夔之辭。必先擧胄子者。以其有天下國家之責。而尤不可不預敎也。直必欲溫。寬必欲栗。所以慮其偏而輔翼之也。剛不至虐。簡不至傲。所以防其過而禁戒之也。逮夫三代。敎法漸備。粵自初生。擧之以禮。接用太牢。負以吉士。桑弧蓬矢。將有事於天地四方。掃一室而擇諸母。必求其性兼寬惠。德備溫恭者。使爲之師。則其擇女師。示立道之法。已在寢床弄璋之初。而不待十歲就傳之後也。及其立師傅。修禮樂。審之以父子君臣之道。成之以恭敬溫文之工。或敎導其事而喩諸德。或輔翼其身而歸諸道。德成而敎尊。敎尊而官正。出入居處。莫非正言。前後左右。莫非正人。於是乎入學而有釋奠養老乞言合語之禮。有春誦夏絃秋禮冬書之規。凡所以素敎而預養者。靡不用極。而左輔右弼。前丞後疑之制。莫盛於此。于斯時也。成王在襁褓。其任保傅之責者。皆周召之聖。成王之畢竟成就。克繼文武之道者。豈無所以哉。書曰。官不必備。惟其人。蓋求其人之必合於是官者。而不欲徒備其官也。顧其責任之大。掄選之重。爲如何哉。秦漢有詹事庶子之制。晉隋有衛率門下之稱。及唐置左右二春坊。所謂諭德贊善。皆其官名也。若賓客之號。則始出自漢之四皓。而至唐高宗時。創建其官。此歷代因革之大槪。而俱未免有官無人之嘆也。天佑我東。運啓文明。聖繼神承。重洽累熙。其敎養之制。輔導之規。尤非三代以下所可企及也。試以此志中所載者言之。上而列聖之所敎詔。昭如日星。下而名臣之所勸戒。誠如金石。罔非我世子日用之所當法也。苟我世子。開卷講論之際。以列聖之所敎詔者。爲今日耳提面命之訓。以名臣之所勸戒者。爲今日躬行心得之資。雖燕居幽獨之中。常若列聖之在上。嚴師之在傍。則是書也。或不能無補於睿學之萬一也。噫。惟此敎導一法。實爲天下萬事之本。而又其本。則惟在於我聖上一身上所行而已。世宗朝三十載禮樂之休。實原於獻陵。身敎之初。孝宗朝億萬年春秋之烈。亦基於長陵心法之傳。群賢際右文之敎。而胄筵任輔導之職。則我肅廟四紀之治。於斯爲盛。寶額揭養性之訓。而晩年爲治平之本。則我英廟皇極之化。於戲不忘。伏想我聖上止慈之情。貽燕之謨。必已留神於自內保養之規。以身敎率之方。而至於體聖上之至意。奉聖上之明命。朝夕儲君之德者。春坊之臣也。追上古難愼之規。洗漢唐鹵莽之弊。金宮晝漏。開筵進講。則惟思我儲君作聖之功。必至於直溫寬栗之境。直廬曉燭。抱卷無寐。則亦思我儲君勉學之效。必造於恭敬溫文之域。論問寢視膳之禮。則勉周王三朝之孝。講入學序齒之規。則陳戴禮三善之美。此心未發。而必使涵養之工。罔或未純也。此心已發。而必使省察之法。無或未精也。賢士時少。宦妾時多。則于以進鄒書十寒之戒。君子易疎。小人易親。則于以誦魯論三益之訓。以之一言一事一動一靜。無不中於規矩。合於準繩者。皆講官之責也。及夫睿德天成。令聞日彰。心全五性。功光四表。內外交修。體用兼該。則堯舜文武之聖。庶幾復見於東方。而始可謂不負我聖上委任之意也。豈不休哉。豈不盛哉。臣猥以胄筵舊物。曾無尺寸之效。年迫七旬。朝暮且死。受恩如天。圖報無地。敢以是。爲願忠畢義之計。伏願殿下。益勉聖德。以身敎二字。爲今日敎導之本。而又以此申命春坊。俾之爲上下交勉之資。基萬世太平之業。則國家幸甚。答曰。省疏具悉。有官輒有志。春坊無之。予在春邸。畀一二宮僚。編成之工未就。卿乃續掌是役。以爲完書裒輯之勞。予庸嘉之。特賜虎皮一令。疏中陳勉。言甚切至。當留意。
정조 8년
甲辰九月初十日巳時。上御重熙堂。軍士房承旨入侍時。右副承旨趙興鎭。假注書朴能源。記事官金鳳顯尹行任。檢校直閣鄭東浚。以次進伏訖。上曰。注書出去。領府事書啓持入。可也。賤臣承命出捧入。上命書批旨出付。使右副承旨權進去。上曰。工參柳義養上疏持入。可也。又下敎曰。大提學入來與否知入。賤臣出傳。以已爲入來內閣之意。回奏。上曰。廟享祝文。自有定句。今番永寧殿祭文。何多句數也。改撰以奏。可也。仍命退。諸臣以次退出。
정조 8년
甲辰九月初十日酉時。上御重熙堂。備局有司堂上入侍時。有司堂上徐有隣趙時俊。右承旨李時秀。假注書朴能源。記事官李崑秀尹行任。以次進伏訖。上曰。關東今年年事。又多失稔處。誠甚憂悶。卿等見道伯狀本乎。有隣曰。臣等見之矣。今年諸路大登之時。獨此一道。未免歉荒。甚爲悶慮矣。上曰。何郡爲尤甚云耶。時俊曰。通固杆三邑爲尤甚。而三陟襄陽江陵。則稍勝云矣。有隣曰。嶺南之豐。勝於湖南。湖南勝於湖西。大抵總而論之。俱是大登。而東憂又如此。就其九郡尤甚者。先爲分等。似好矣。上曰。卿等試思之。何以區劃。爲合俵災之政耶。有隣時俊曰。若依東伯狀本許施。則厥數夥然。且無界限。難以從便爲之。決是行不得之事。第令廟堂。分俵處之。何如。上曰。唯。上曰。秋雨支離。能不傷稼乎。有隣曰。今年節候。頗早於他歲。目今諸穀。幾盡成熟。似無被傷之憂。且近日之雨。亦有益於來牟矣。上曰。尙無晴意。可悶矣。命先退。有隣時俊退出。上曰。定世室時。前後殿祝文句數。令左承旨知入。可也。賤臣承命出傳。徐有防進伏。上命書傳敎曰。偕來承旨許遞。前望單子入之。又命書榻敎曰。新除授承旨牌招齋宿。又命書正言鄭福煥。工參柳義養疏批及領府事金尙喆啓辭。批答。仍命退。諸臣以次退出。
정조 8년
行都承旨宋載經齋宿。行左承旨徐有防齋宿。右承旨李時秀齋直。左副承旨趙興鎭齋宿。右副承旨權齋宿。同副承旨李獻慶齋直。注書二員未差。假注書朴能源齋直鄭棟齋宿。事變假注書未差。
정조 8년
傳于李獻慶曰。戶禮房承旨入侍。
정조 8년
宋載經啓曰。明日大駕。詣宗廟入齋室後。王大妃殿惠慶宮問安。何承旨進去乎。敢稟。傳曰。右承旨進去。
정조 8년
宋載經啓曰。卽者上號都監郞廳來言。太廟當室扇蓋排設。今日當爲擧行。而提調朴明源具善復尹塾。謂有情勢。不卽擧行。事體所在。誠極未安。竝卽牌招。以爲推移進參之地。何如。傳曰。莫重擧行之事。不可踰日。而堂上之如是引義。萬萬寒心。況儀賓武將處義。尤當自別。竝卽牌招。違牌勿爲呼望。仍令入侍。
정조 8년
宋載經啓曰。太廟齋室扇蓋排設。一時爲急。而都監提調朴明源具善復。召牌之下。謂有情勢。懸牌闕外。終不入來。事體所在。誠極未安。所當推考警責。而正一品儀賓。輔國重臣。本院。例不得請推。何以爲之。敢稟。傳曰。更卽牌招。申飭擧行。
정조 8년
傳于宋載經曰。右承旨。聞以獻官出齋。許遞。仍令該曹。付軍職。
정조 8년
兵曹口傳政事。副司直金思穆。
정조 8년
傳于宋載經曰。承旨前望單子入之。
정조 8년
傳于李時秀曰。發遣吏郞。諸執事。淸齋與否。摘奸以來。
정조 8년
金孝建改差。代以鄭棟爲假注書。
정조 8년
傳于宋載經曰。政官牌招開政。禮曹堂上。以在京無故人差出。
정조 8년
徐有防。以弘文館言啓曰。本館下番。連日闕直。事甚未安。今日政。新除授玉堂。待下批。仍卽牌招入直。何如。傳曰。允。
정조 8년
有政。吏批。判書金履素。參判李敬養進。參議未差。行都承旨宋載經進。啓曰。玉堂及本曹郞官。今當差出。而擬望之人乏少。相避外任竝擬。何如。傳曰。允。以鄭致淳爲校理。李顯默爲修撰。徐有隣爲禮曹判書。李在學爲禮曹參判。黃昇源爲禮曹參議。李聖圭爲同義禁。徐有寧爲掌樂提調。曺允大爲吏曹正郞。李敬行爲監察。林元浩爲長興主簿。權噵爲分內醫提調。李持淳爲假引儀。東萊府使單李頤祥。養賢直長單金德老。奉事單承膺祚。承文博士單申大龜。著作單金致簡。正字單金亨麟。金履九爲江西縣令。
정조 8년
兵批。判書徐浩修。參判沈頤之病。參議趙鼎鎭入直進。參知宋鍈病。右承旨李時秀進。以李廷楫爲僉知。南紀雲爲翊贊。李懋爲武兼。同知單朴道洵。副司直單李命植李文源安聖彬金履正。
정조 8년
以校理尹㬦。修撰徐美修。副修撰姜忱安策。牌不進罷職傳旨。傳于徐有防曰。只推。
정조 8년
右副承旨權書啓。臣敬奉聖批。更爲傳諭于領中樞府事金尙喆。則以爲。疏批啓答。若是諄複。有非負罪竢勘者。所敢得者。俯仰窮隘。罔知攸措。而一向相持。處分不下。大禮隔宵。敦迫至此。到此地頭。區區廉義。有未暇恤。姑待天明。將不得不冒沒入城。仍卽出齋云。臣亦當復命之意。先此馳啓。傳曰。知道。
정조 8년
記事官臣車亨衢書啓。臣敬奉聖批。馳往傳諭于東部景慕宮契領中樞府事金尙喆所住處。則以爲臣之今日入城。誠千萬不獲已也。及其入城。又復箚籲。亦千萬不獲已也。伏承聖批。不惟未蒙譴罰。況又有入侍之命。臣旣拚棄廉隅。冒沒入城矣。抑何心。更爲違慢之計。而第念諫疏所請。卽譴削也。伊日奉詣時提調。卽臣一人也。無他推諉之處。有何替引之端乎。臣雖無似。職是大官。遭此律名。揚揚冒出。則淸朝四維。寧有是哉。有死而已。奉承無路。至若目下病狀。越添於驚惶震剝之中。肢節如束。神精昏瞀。雖欲自力。其勢末由。而有不暇張皇煩陳。惟願速被鈇鉞之誅云矣。敢啓。答曰。知道。更思一向敦迫。反欠敬禮之道。都監都提擧之任。今姑勉副。卿須安心愼攝。仍參明日享班事。遣史官傳諭。
정조 8년
假注書臣鄭棟書啓。臣敬奉聖諭。馳往傳諭于東部景慕宮契領中樞府事金尙喆所住處。則以爲。臣猥陳情懇於附奏之中。伏承批旨。特蒙體諒之恩。有罪未勘。雖切惶蹙。粗伸廉隅。曷勝感祝。今方出齋。必欲力疾進參於明日享班云矣。敢啓。傳曰。知道。
정조 8년
備忘記。洪判府事爲都提調。卽爲進詣。扇蓋奉安。
정조 8년
宋載經。以內醫院都提調意啓曰。分提調權噵。身病沈重。無以入來云。令政院。稟旨變通。口傳差出。使之察任。何如。傳曰。允。
정조 8년
宋載經啓曰。因內醫院草記。分提調權噵。身病沈重。無以入來云。令本院稟旨變通。口傳差出事。允下矣。令該曹口傳差出。何如。傳曰。允。
정조 8년
吏曹口傳政事。以李在簡爲內醫分提調。
정조 8년
李獻慶。以上號都監都提調意啓曰。提調有闕。代禮曹判書徐有隣。行副司直鄭昌順差下。使之察任。何如。傳曰。允。
정조 8년
李獻慶。以上號都監都提調意啓曰。提調朴明源具善復。扇蓋奉安後。謂有情勢。直爲退去。明日冊寶陪詣太廟時。不復進參云。揆以事體。誠甚未安。令政院。稟旨牌招。以爲備員之地。何如。傳曰。允。
정조 8년
李獻慶啓曰。因上號都監草記。提調朴明源具善復。扇蓋奉安後。謂有情勢。直爲退去。明日冊寶陪詣太廟時。不得進參云。揆以事體。誠甚未安。令本院稟旨牌招事。允下矣。卽爲牌招。以爲備員進參之地。何如。傳曰。允。
정조 8년
趙興鎭。以備邊司言啓曰。卽因原春監司徐鼎修狀啓。有草記稟處之命矣。取見其狀啓。則備陳嶺東荐歉。民情哀痛之狀。仍以爲。闔沒戶之舊還蕩減。纔有朝令。嶺東九郡闔沒之民。竝與新還。而宜蒙一體之恩。而一室之內。全數物故者。其數不多。三四口。五六口之家。主戶丁壯。盡歸物故。孤兒寡妻。轉而之他者。便與闔沒無異。此等類。精査抄出。一體蕩減。雖非物故。而無依至殘之民。受食還穀之後。流離乞食於豐登之地者。亦爲精抄。當納還上。還接間。姑爲停退。各邑軍丁之闕額。多至三四百。少不下一二百。而目下塡充之道。萬無其策。自前各道各邑軍役之移來九郡者。量宜還送於所來之處。其外闕額。使各該邑。或査太募屬。或爬櫛遊民。推移塡代。其未盡塡充者。從實抄報。今年身布。姑爲停免。而限明年徐徐代定事。竝令廟堂。稟旨分付爲請矣。昨年之嶺東歉荒。實是挽近所罕。倘非朝家無前蠲惠。九郡生靈。豈得有今日。而不幸今秋。又未成熟。乃於八路同豐之時。獨致一隅艱食之歎。該道臣之不待年分。先爲登聞者。誠由於目下事勢之十分切悶。而第念九郡之中。自有民情緩急之不同。一邑之內。亦有面里災實之各殊。若不細加區別。一例蠲停。則非但有違於綜核之政。虛實之不混。惠澤之下究。有未可知。雖以還穀言之。闔沒戶之新舊竝減。數必不多。徵亦無所。自當依成命擧行。而至於妻兒之生存者。殘民之乞食者。雖或有轉而之他之事。不辨眞僞。無難許減。則謀避催科。乍去乍來之類。或稱元戶之死亡。或稱全家之流離。擧懷觀望。當納不納之弊。在在皆然。且以軍丁言之。軍額之當初移送。旣有定額。且多年所。不可以一經歉歲。續續變改。若其逃亡之從後代定。闕額之姑免身布。容易擧論。其勢亦難。蓋逃亡之十年後始許代頉。欲防巧免之弊。法意不啻嚴明故。溯考本司謄錄。則雖當壬戌大癘之餘。乙丙荐饑之後。逃故之漸次塡充。或有可據。而身布之預先停免。元無其例。如不精加査櫛。徑先發令。則身匿隣境。案懸逃亡者。必將接跡而起。末流之弊。與謀避納糴之類。同歸一套。況今身布。纔下特敎。旣減其半。餘數備納。費力不多。雖曰窮民。宜無餘望。道臣之不敢直請。只陳事狀者。良有以也。大抵九郡民情。果如狀本。則前例有無。不足考據。數爻多寡。不必較挈。而最可慮者。虛實之相混。眞僞之難辨。如右所陳矣。道臣按察。旣至周歲。守令治績。已著大賑。民情緩急。想必洞知。更令道臣及守令。爛漫商確。先從九郡。而爲邑分等。又從一邑。而爲面里分等。還上之流亡絶戶。軍布之指徵無處。査之又査。務從精核。論理狀聞後。可合許施者。更爲稟處。而事係民隱。不待分等。先爲擧行之意。一體分付。何如。傳曰。允。道臣狀辭。必有料量。而然若欲更待分等後處分。得無後時之歎乎。然九郡之中。當有此優彼劣之殊。道伯且自巡路。纔已還營。則不待面里之分等。想已領會槪略矣。納布之流戶。亦豈無區別虛實者。爲先以此意。星火行會。關到後。嚴飭守宰。躬親査櫛。分等報來。從後狀聞。先以巡路見聞之所涇渭者。論理登聞事。三懸鈴分付。可也。
정조 8년
李時秀。以義禁府言啓曰。韓永運。以公罪。杖八十收贖放送。草記批旨內。如有功議。各減一等事。命下矣。韓永運十代祖繼禧。佐理功臣云。功減一等。杖七十收贖之意。敢啓。傳曰。知道。
정조 8년
領中樞府事臣金尙喆箚曰。伏以。臣於夜中郊次。自伏奉疏啓批旨。一身處義。有不敢自恤。不得不冒沒入城矣。今始得見諫臣疏本。奉詣時提調。亦請譴削。伊時提調。卽臣一人也。執法之論。自當如此。而臣未及聞其疏語之如此。矇然轉動。猖狂至此。俯仰慙悚。無面可顯。到今自處之道。遄被當被之律。然後國體公法。可以少伸。退伏私次。短箚自列。嶺海斧鉞。實所甘心。伏乞聖明。俯諒臣不可强迫之狀。亟降威罰。以嚴國法。以靖私義焉。取進止。答曰。省箚具悉卿懇。諫疏所論。槪如堂箚。卿有何替引之端乎。大禮隔宵。都監擧行。專賴卿之指揮。而胥命或尋箚。鎭日相續。卿胡不念及於斯。卿須諒之諒之。卽爲入齋。仍傳曰。此批答。遣史官。傳諭于領府事。慈慶殿補階役事方始。都監事。且有下詢者。與諸堂。同爲入侍事。一體傳諭。
정조 8년
甲辰九月十一日辰時。上詣慈慶殿。戶禮房承旨入侍時。行左承旨徐有防。同副承旨李獻慶。檢校直閣鄭東浚。待敎李崑秀。原任待敎尹行任。假注書金孝建朴能源。記注官金健修。記事官金鳳顯。以次進伏訖。上駐輿涵仁亭。謂有防曰。戶判入來乎。有防曰。尙不入來矣。上曰。以都監事。判堂。勢將一伸矣。命書傳敎曰。慈慶殿補階之役。今方擧行。而判堂謂有情勢。終不入來。事體所在。誠極未安。然而宜令一伸廉隅。戶曹判書鄭一祥。都監堂上今姑許遞。卽爲牌招入侍。仍命獻慶。持傳敎出去。分付。戶判牌去來催促。入來與否。知入。可也。獻慶承命以出。上曰。判堂未及入來。參判參議。率匠手先爲入來事。分付。朴祐源金載瓚進前。又下敎曰。戶判連爲催促事。分付。鄭一祥進前。上命書榻敎曰。他承旨入侍。趙興鎭進前。上曰。有雨意。戶堂率郞廳。補階之役。斯速擧行。可也。又下敎曰。戶判親自董飭。戶吏多數入之。兼春秋中。戶郞出去董察。可也。上曰。親押明日出宮時。當爲之。而冊寶奉詣之時。權安於月臺。此不無掣肘之端矣。有防曰。果如聖敎。祭文尙未啓下矣。上曰。當親製以下。而明日詣太廟後。欲爲親押矣。有防曰。只此擧行乎。上曰。唯。上曰。承旨座次冊持入。賤臣承命捧入。上命書傳敎曰。違牌承旨許遞。前望單子入之。上曰。新除授承旨。牌招察任。出榻敎以吏曹參議望筒。命書傳敎曰。奠幣瓚爵官。不可不備員。前望單子入之。待下批。牌招齋宿。又命書傳敎曰。廟內扇蓋排設。今日內。當爲擧行。都監堂上尹塾許遞。與未差之代。以無故人。卽爲啓下。待下批牌招。上曰。明日出宮門路。以協陽門爲之。出榻敎興鎭曰。再明日親祭時。禮儀使實預差。當爲齋宿。新除授禮曹堂上。卽爲牌招。淸齋之地。何如。上曰。依爲之。出擧條仍命退。諸臣以次退出。
정조 8년
甲辰九月十二日辰時。上詣宗廟擧動入侍時。行都承旨宋載經。行左承旨徐有防。右承旨李時秀。左副承旨趙興鎭。右副承旨權。同副承旨李獻慶。假注書鄭棟宋文述。二提學吳載純。二直提學朴祐源。檢校直閣徐龍輔鄭東浚。待敎李崑秀尹行任。記注官金健修。記事官金鳳顯。以次侍立。上具遠遊冠絳紗袍。乘輿出協陽門。仍詣仁政殿月臺親押訖。命雲劍有闕之代以李聖圭差出事。分付。駕出敦化門。通禮跪啓請乘輦。上乘輦下敎曰。腰采輿在前。鼓吹等節。皆依昨年例。在前。可也。仍詣宗廟宗親。文武侍衛百官。俱以黑團領戎服隨駕。上入小次。遂詣南新門。命都監堂上進前。洪樂性朴明源具善復徐有隣鄭昌順進前。樂性曰。達夜雷雨之餘。風日過涼。聖體。若何。上曰。一樣矣。上曰。大王位。朴明源陪進。王后位。徐有隣陪進。姑先奉安于南新門。可也。明源有隣。承命陪進奉安。上謂戶曹判書鄭一祥曰。奉安所遮帳甚弊。戶判出去。持本曹新件改排。可也。一祥持新件入來。改排奉安。上親審訖。命禮曹堂郞守直。仍改服。詣廟內奉審訖。命都提調禮判。啓第十一室肅廟冊寶世子竹冊一部。六貼。每貼五簡。編用鍍金。緣用紅綿線。隔子多紅段冊裹多紅廣的鎖金襦袱一。紫的段纓子二丁未顯宗八年正月二十二日。上敎命軸一。五色眞絲多繪纓子。豆錫籤子具軸內。裹多紅大段襦袱一。軸重裹多紅廣的銷金襦袱一。紫的段纓子二朱紅畫金函一。內塗多紅大段。粧用鍍金鎖匙具函裹多紅廣的單袱一。外裹紫的段單袱一。上曰。無頉乎。樂性曰。無頉矣。仍詣永寧殿奉審訖。命啓第五室睿宗冊寶。金寶龜鈕紅綬寶裹粉紅段子裌袱一。縷金筒蓋具。內仰紅綾筒裹粉紅段子襦袱一。紫紬纓子四具紫黍皮裹寶盝一。內仰紅綾。粧用黃銅鍍金朱筒一。內仰紅綾。粧用黃銅朱筒裹粉紅櫃子襦袱一。紫紬纓子四具紫黍皮裹朱筒盝一。內仰紅綾。粧用黃銅成宗庚寅正月上。上曰。無頉乎。樂性曰。無頉矣。上仍詣省牲所。省牲如儀。興鎭曰。親臨省牲時。寶劍侍衛。不卽待令。致有中官替奉之擧。事體所在。誠爲未安。當該不待令摠管。竝從重推考。何如。上曰。依爲之。出擧條上還詣齋室。命事知守僕朴昌彦金尙禮。立于階前。下問曰。行祭。在何時乎。奏曰。二更二點矣。上曰。陳設初昏時爲之。可也。上曰。前承旨李鎭恒。令該曹口傳付軍職。出榻敎上曰。禮房承旨。看審前後殿。可也。獻慶承命出去。上復詣南新門。奉審訖。命有隣善復昌順。進前敎曰。頃日事。可謂前所未有矣。昌順曰。承旨傳于尙傳之後。徑先退去。誠不審矣。有防曰。三更三點爲今日。而自四點以後。屬之明日。行祭時刻。何以爲之乎。上曰。然則以子正初刻爲之。起寢則隨時。可也。上謂明源曰。頃日事。責左承旨。非都監堂郞之罪也。明源曰。伊時明政殿習儀方急。故徑先退出。致有此無前之事。尙切惶悚矣。上還齋室。時至。上改具冕服。上冊寶親祭如儀。命書傳敎曰。太廟上號時親祭時。諸執事及獻官以下書啓。上號禮畢後。上出御東新外版位上。藥房提調徐命善進前問候訖。上命一祥進前敎曰。日吉辰良。大禮順成。誠爲萬幸。而俄者玉冊奉安時奉審。則玉冊櫃。體樣稍高。以致欌內不容之境。勢不得已隨其相適。推移奉安。故與前日奉安冊櫃。換次奉安。蓋欌內冊寶奉安。皆以年條。定第次奉安。而今番未免易次。心甚不安矣。一祥曰。當初櫃子出見樣時。只爲玉冊張數之合容。不慮欌內之廣狹。至有大小不相當之弊。極爲惶悚矣。上曰。文衡之撰出冊文時。不計繁約。意在揄揚。句數比前太多。故玉冊編數。自然稍加。櫃子之造成。亦隨以高大。其時都提擧金領府。以冊文之稍多。陳白減刪。而猶不慮及於櫃子之隨以減造。此則其間堂上互相遞易之致。文字自有多寡之體段。此後則不必務從繁多。詳考儀軌所載。倣前句數撰出。而櫃子造出時。堂上與廟司。奉審寶冊欌之高低長廣後。出見樣造出。可也。此筵敎。政院錄送都監。載之儀軌及謄錄。可也。上命書榻敎曰。璿源殿酌獻禮時。百官行禮。仍回駕還內。諸臣以次退出。
정조 8년
行都承旨金頤柱坐。行左承旨李獻慶坐。右承旨趙興鎭坐。左副承旨李一曾坐。右副承旨李集斗坐直。同副承旨呂善亨坐直。注書二員未差。假注書李聖輪仕承膺祚仕直。事變假注書李宗烈仕。
정조 8년
李集斗啓曰。卽者副校理鄭萬始。謂有親病。陳疏徑出。原疏纔已捧入矣。所當直捧禁推傳旨。而此與無端徑出有異。推考警責。何如。傳曰。允。
정조 8년
傳于趙興鎭曰。左承旨。左副承旨入侍。
정조 8년
傳于李獻慶曰。政官牌招開政。賞典今日內下批。
정조 8년
有政。吏批。判書金履素。參判李敬養。參議黃昇源進。行左承旨李獻慶進。吏批啓曰。本曹郞官。今當差出。而擬望之人乏少。外任竝擬。何如。傳曰。允。
정조 8년
以李勉兢爲司書。曺遠振爲兼司書。權噵爲知敦寧。鄭東俊爲禮曹參議。金宇鎭爲刑曹參議。李師濂爲司僕正。申致權爲左通禮。成德朝爲右通禮。鄭觀輝爲典籍。朴廣源爲吏曹正郞。
정조 8년
兵批。判書徐浩修。參判沈頤之。參議宋鍈病。參知趙鼎鎭入直進。右承旨趙興鎭進。副司果鄭棟宋文述李思謙。
정조 8년
以鄭棟陞付。代李宗烈爲事變假注書。
정조 8년
以鄭棟陞六。代李聖輪爲假注書。
정조 8년
以宋文述陞六。代承膺祚爲假注書。
정조 8년
傳于李獻慶曰。都承旨許遞。
정조 8년
傳于李獻慶曰。左承旨左副承旨許遞。
정조 8년
傳于李獻慶曰。同副承旨許遞。
정조 8년
傳于李獻慶曰。承旨前望單子入之。
정조 8년
金頤柱李一曾李集斗呂善亨落點。
정조 8년
傳于李獻慶曰。新除授承旨。牌招察任。
정조 8년
傳于金頤柱曰。右副承旨入侍。
정조 8년
以校理李顯默牌不進罷職傳旨。傳于呂善亨曰。只推。
정조 8년
李獻慶啓曰。校理鄭致淳。時在平安道江西縣任所。經筵入番事緊。斯速乘馹上來事。下諭。何如。傳曰。允。
정조 8년
李獻慶。以弘文館言啓曰。本館下番。連日闕直。事甚未安。校理尹㬦。修撰徐美修。副修撰姜忱安策。旣有只推之命。竝卽牌招。以爲推移入直之地。何如。傳曰。允。
정조 8년
李集斗。以兵曹言啓曰。今九月十八日。景慕宮追上尊號親上冊印後親祭時。以何營軍兵隨駕。何營軍兵留陣。而禁軍馬步軍。幾番幾哨磨鍊乎。敢稟。傳曰。以禁營步軍五哨。騎士二番隨駕。留陣則以御營出番鄕軍及外各營入直步軍。各留二十名。與三營入直馬兵騎士。摠戎使率領留陣。禁軍出番二番。入番五十人隨駕。斥堠作兵。則只斥堠三處爲之。餘竝除之。可也。
정조 8년
李集斗。以兵曹言啓曰。依下敎。隨駕禁軍及駕後禁軍。武藝出身。武藝別監。內吹。標下軍兵等處。療飢之意。敢啓。傳曰。知道。
정조 8년
呂善亨。以知館事。同知館事。行大司成意啓曰。今九月初九日儒生課試。當爲設行。而習儀相値。限內不得爲之之意。敢啓。傳曰。邦慶無前。大比在卽。八路儒士。咸聚京師。且有行今文衡。以大輪次課試。設行日字。以二十日爲之。遐方赴擧儒士。試紙辦備之弊。不可不念。上號慶廷試初試試紙。則以大好紙爲之。今番菊製。係是大輪次。自可賜第。通方外赴擧事。自本館。預爲知委。可也。
정조 8년
李集斗。以訓鍊都監言啓曰。依下敎。隨駕將校軍兵等處。療飢之意。敢啓。傳曰。知道。
정조 8년
李集斗。以禁衛營言啓曰。依下敎。本營槍劍軍兼內吹等處。療飢之意。敢啓。傳曰。知道。
정조 8년
李集斗。以御營廳言啓曰。依下敎。駕前別抄兼內吹及留陣軍兵等處。療飢之意。敢啓。傳曰。知道。
정조 8년
議政府領議政鄭存謙箚曰。伏以。太室上冊明禋。親將祼薦之夜。天氣淸明。月星昭朗。縟儀順成。聖孝冞光。迺於徹曉奉璋之餘。又行眞殿獻酌之禮。百神衛護。玉體愈康。大小顒忭。曷有其旣。臣於朝者起居之班。伏見賞典下者。以臣猥忝獻官。至有天駟寵錫之命。惶愧之極。莫省攸措。噫我聖祖。光御之舊甲重回。誕彌之令辰又屆。以聖上羹墻之慕。丕闡休烈。誕擧隆賁。親享之擧。必以是日。帀域攢頌。跛躃亦起。況在衣冠之列者。孰敢不奔走自效於淸廟對越之地。而如臣癃朽。叨陪末班。得免顚仆失儀。莫非王靈攸曁。獲睹曠古之慶。幸遂少須之願。於分已足。至於格外罔功之賞。是豈臣意念之攸及哉。揆以私分。實有所萬萬不敢當者。而在朝家綜理之政。亦豈細失也。伏乞聖明。亟賜收回。以幸公私焉。取進止。答曰。省箚具悉卿懇。大禮順成。愴喜交竝。錫馬之典。槪循常規。卿其安心勿辭領受。仍傳曰。此批答。遣史官。傳諭于領議政。
정조 8년
行判中樞府事徐命善箚曰。伏以。寧考之初元載回。文孫之封冊誕擧。薦徽稱於流虹之節。伸聖慕於祼鬯之禮。慶溢宗祊。懽均中外。臣於此時。猥忝獻官。以當日逮事之蹤。廁淸廟顯相之列。方切微忱之與榮。有何寸勞之可紀。而天廐寵賚。亦及臣身。聖念雖出飾喜。臣心倍愧罔功。玆將短箚。仰暴辭賞之懇。伏乞亟收成命。以重恩典。不勝幸甚。取進止。答曰。省箚具悉卿懇。日吉辰良。大禮順成。慶喜難以宣喩。廐馬之錫。實循彝典。卿須安心勿辭領受。仍傳曰。此批答。遣史官。傳諭于徐判府事。
정조 8년
副校理鄭萬始疏曰。主上殿下。伏以。臣卽接家信。臣病母遭艱。攀擗摧絶。氣息奄奄。促臣歸省。臣聞此報。精爽飛越。按住不得。玆敢忙陳短章。徑出禁扃。伏乞聖慈。亟命遞改臣職。以便救護。仍治臣擅離之罪。以肅朝綱焉。臣無任屛營祈懇之至。答曰。省疏具悉。爾其勿辭。救護母病。
정조 8년
甲辰九月十三日申時。上御誠正閣。左副承旨入侍時。左副承旨徐龍輔。假注書承膺祚。記事官金鳳顯李崑秀。以次進伏訖。上命書傳敎曰。英宗大王貞聖王后追上尊號冊寶。內入內出時。尙傳崔鳳佐加資。玉冊差備長番中官延壽長康壽甲崔鳳佐劉仁默。差備長番中官金壽光金德九崔昌恒朴尙衍等賞典。雖無壬申癸酉等年前例。各兒馬一匹賜給。各差備中官鄭得周等三十人。各不粧弓一張賜給。當室宮闈令中官崔鳳佐加資。各室宮闈令中官延壽長韓聖★各半熟馬一匹賜給。今番賞典。一人雖兼數事。毋得疊授。上曰。本署官員及守僕等。依擧案書下捧傳旨。皆令今日內施賞。上曰。璿源殿守直中官。不粧弓一張賜給。守僕木一疋。照羅赤布一疋。施賞事。分付。上曰。都承旨入侍。賤臣承命出。與金頤柱李集斗。偕入進伏。仍命退。承史以次退出。
정조 8년
行都承旨金頤柱坐。行左承旨李獻慶坐。右承旨趙興鎭坐直。左副承旨李一曾坐。右副承旨李集斗坐直。同副承旨呂善亨坐。注書二員未差。假注書李聖輪仕承膺祚仕直。事變假注書李宗烈仕。
정조 8년
藥房都提調徐命善。提調徐有隣。副提調金頤柱啓曰。太室上冊。眞殿奠酌。感時寓慕。誠禮克伸。徹宵將事。勞動亦多。伏未審夜間。聖體。若何。臣等今日。率諸御醫。趁早入診。詳察聖候爲宜。王大妃殿氣候。何如。惠慶宮氣候何如。臣等不任區區伏慮。敢來問安。竝此仰稟。傳曰。知道。
정조 8년
傳于李獻慶曰。左副承旨入侍。
정조 8년
傳于李獻慶曰。左承旨馳詣宗廟景慕宮。奉審摘奸以來。
정조 8년
李獻慶啓曰。今十八日景慕宮親祭祭文及陳賀頒敎文。當爲製進。大提學吳載純。待明朝牌招。何如。傳曰。允。
정조 8년
傳于李一曾曰。軍士房承旨入侍。
정조 8년
兵曹口傳政事。以具明謙爲禁衛中軍。
정조 8년
李獻慶。以侍講院言啓曰。本院兼輔德李時秀。時無職名。令該曹口傳付軍職。何如。傳曰。允。
정조 8년
李集斗。以上號都監郞廳。以都提調意啓曰。提調減下代。戶曹判書鄭一祥差下。使之察任。何如。傳曰。允。
정조 8년
李獻慶。以上號都監郞廳。以都提調意啓曰。提調有闕代。行司直李命植。刑曹判書趙時俊差下。使之察任。何如。傳曰。允。
정조 8년
以都監堂上李命植牌不進。推考傳旨。傳于李獻慶曰。更爲牌招。
정조 8년
李集斗。以吏曹言啓曰。本曹假郞廳金鼎命。身病猝重。勢難入直。今姑減下。其代。以成均館司藝金命彦差下之意。敢啓。傳曰。知道。
정조 8년
趙興鎭。以禁衛營言啓曰。今十七日擧動時。本營隨駕事。命下矣。中軍不可不備。而本營中軍申大謙。以前任北兵使。姑未上來。合有變通之道。今姑改差。以在京無故人差出隨駕。何如。傳曰。允。
정조 8년
兵曹參判沈頤之疏曰。主上殿下。伏以。我聖祖龍飛之舊甲載回。虹流之令節又屆。用是年而冊正儲位。以是日而闡揚盛烈。曠禮叶慶。聖孝冞彰。親祼之夜。日氣淸肅。月星昭朗。天心可見。群情胥悅。臣亦以昔日法從。猥承恩命。備數於將事之列。遭逢盛會。縱爲沒身之榮。周旋淸廟。益切攀弓之慟。迺於退食之後。伏見傳敎下者。執事諸臣。皆有論賞之典。而臣名亦在加資之中。臣誠縮恧感惶。不知措躬之所也。噫。事關先朝。必欲自效。東土臣庶。孰無是心。而如臣之受恩未報塵露者。霎時祗事。遑論微勞。而施以優典。侈以晉秩。初非夢想所到。聖念雖在於飾喜廣慶。私心實愧於匪分罔功。況又從前忝竊。已極踰濫。又進一步。尤爲僭褻。左右思量。不敢冒膺。治章瀝懇。寔出肝膈。伏乞聖慈。曲垂體諒。收還恩賞。俾公器重而賤分安焉。臣無任踧踖祈懇之至。答曰。省疏具悉。卿其勿辭行公。
정조 8년
甲辰九月十四日午時。上御誠正閣。藥房三提調入侍時。都提調徐命善。提調徐有隣。副提調金頤柱。假注書李聖輪。記事官李崑秀尹行任。以次進伏訖。命善曰。勞動之餘。聖體何如。上曰一樣矣。命善曰。王大妃殿氣體。何如。上曰。一樣矣。命善曰。惠慶宮氣體。何如。上曰。一樣矣。上曰。同副承旨入侍。出榻敎賤臣承命出。與呂善永。偕入進伏。上命書傳敎曰。今番慶科武科初試。分三所事。分付。又命書傳敎曰。禁府首都事。爲先令該府。照律嚴勘。出榻敎又命書傳敎曰。雖是儀賓武將。一向强迫。有所不可。錦城尉朴明源。工曹判書具善復。都監之任。竝許遞。以無故人。卽爲啓下之意。言于都提調。命退。諸臣以次退出。
정조 8년
甲辰九月十四日未時。上御誠正閣。軍士房承旨入侍時。右承旨趙興鎭。假注書承膺祚。記事官李崑秀尹行任。以次進伏訖。上命書傳敎曰。都監堂上趙時俊。方帶刑官。減下。其代。以無故人啓下之意。言于都監都提調。上曰。都監堂上李命植牌招察任事。出榻敎上曰。當該兼春秋拿處事。出榻敎仍命退。承史以次退出。
정조 8년
行都承旨金頤柱坐。行左承旨李獻慶坐。右承旨趙興鎭坐。左副承旨沈有鎭牌不進。右副承旨李一曾坐直。同副承旨未差。注書二員未差。假注書李聖輪仕承膺祚仕直。事變假注書李宗烈仕。
정조 8년
李獻慶啓曰。同副承旨呂善亨。今日不爲仕進。卽爲牌招。何如。傳曰。允。
정조 8년
李一曾啓曰。合辭方張之際。兩司無詣臺之員。事甚未安。除在外疏批未下傳旨未下都監進去外。呈告人員。竝卽牌招。何如。傳曰。在外及未肅拜陳疏人。竝許遞。今日政。以在京無故人擇擬。待下批。牌招察任。
정조 8년
傳于金頤柱曰。軍士房承旨入侍。
정조 8년
以香室。景慕宮親祭受押單子。傳于李一曾曰。親押。
정조 8년
李一曾啓曰。玉堂上下番俱空。已至多日。事甚未安。今日政新除授玉堂。待下批。竝卽牌招。以爲推移入直之地。何如。傳曰。允。
정조 8년
有政。吏批。判書金履素。參判李敬養進。參議黃昇源式暇。都承旨金頤柱進。以安聖彬爲大司諫。金東稷李壽咸爲掌令。朴長卨爲持平。兪岳柱爲獻納。李庚運爲正言。林道浩爲校理。沈樂洙爲副修撰。金敍九爲開城經歷。
정조 8년
兵批。判書徐浩修進。參判沈頤之入直進。參議宋鍈病。參知趙鼎鎭病。右副承旨李一曾進。以尹得弘爲僉知。李基福爲五衛將。陳益祥爲五衛將。金尙輝爲五衛將。尹光濩爲衛率。副司直宋載經權。
정조 8년
李一曾啓曰。新除授臺諫。待下批牌招事。命下矣。兩司呈告人員。一體牌招。何如。傳曰。允。
정조 8년
李獻慶啓曰。校理尹㬦。修撰徐美修。副修撰姜忱安策牌不進罷職傳旨。今方捧入。而玉堂上下番俱空。事甚未安。修撰李顯默。旣有只推之命。卽爲牌招入直。何如。傳曰。竝許遞。政官牌招開政。
정조 8년
傳于趙興鎭曰。武兼柳弘源汰去。
정조 8년
傳于李一曾曰。同副承旨許遞。前望單子入之。
정조 8년
前望單子入之。沈有鎭落點。
정조 8년
傳于李一曾曰。新除授承旨。牌招察任。
정조 8년
傳于李一曾曰。備局有司堂上入侍。
정조 8년
李一曾啓曰。備局有司堂上金華鎭徐有隣趙時俊。依下敎來待矣。傳曰入侍。
정조 8년
李一曾啓曰。臣與同副承旨呂善亨伴直矣。纔已許遞矣。伴直無人。同副承旨李集斗。卽爲牌招入直。何如。傳曰。允。
정조 8년
傳于李一曾曰。十九日初試規矩。以二技取一技書下矣。更考原單一字。以二字誤書。至於頒布。蓋未照檢之致。原單雖已較正。此意分付訓鍊院。待開場。令試官知悉。
정조 8년
傳于李一曾曰。違牌臺諫許遞。政官待明朝牌招開政。以在京無故人差出。
정조 8년
以左副承旨沈有鎭牌不進罷職傳旨。傳于李一曾曰。許遞。前望單子入之。
정조 8년
傳于李一曾曰。昨以此事。令承宣申飭憲府。而今又適閱儀軌見之。司諫柳思欽。掌令申五淸李命俊。俱差都監郞廳。而不得除本仕。文跡昭在。雖或引避未處置。亦有行公之例。而今番都監都廳出入闕內。未聞呵導之聲。已是無於例之例。今日諸臺牌招。政院亦不擧論。是豈先朝癸未因臺啓定式之法意。當該承旨從重推考。執義林濟遠。亦爲推考。
정조 8년
傳于李一曾曰。親祭祭文。事體何等莫重。而今日文衡。製進祭文。申前到院。而諉諸院吏之忘置。下鑰後。始乃入啓。事體所在。萬萬駭然。頒敎文忘置亦然。不可以承宣之生疎。置而不論。況委之院吏。汲汲申退。尤是駭然。當該承旨李集斗遞差。前望單子入之。待下批。牌招入直。院吏令攸司照法。各別懲治後。草記。
정조 8년
以義禁府車亨衢囚單子。傳于李一曾曰。附過放送。
정조 8년
以義禁府李性淳囚單子。傳于李一曾曰。大赦當前。以公罪。從重照律放送。
정조 8년
李獻慶。以禮曹言啓曰。以聖上胎室加封事。大臣陳白於向日朝參。有該堂考例登對時稟處之命矣。取考本曹謄錄。則肅廟朝胎室加封。在於癸亥十月。景廟朝胎室加封。在於丙午九月。先王朝胎室加封。在於己酉十月。蓋自列聖朝以來。胎室加封。每在御極之後。而雖或以待年豐退行。未嘗或過於七八年之間。其所完役。亦未嘗不在於九十月之間者。蓋以事體甚重。旣不容緩。民力休息。又在此時故耳。趁此諸路之豐登。穡事之收穫。分付雲觀。卜日董役。依例擧行。實合事宜。而慶禮稠疊。旣無從近登對之路。寒節漸近。恐有事役遷就之慮。不得不以草記煩稟。恭俟處分之意。敢啓。傳曰。知道。今年年事。雖幸稍稔。關東不若他道。寧越雖是嶺西。此時役民。誠有不可。更觀明年年事擧行。可也。因此有申飭者。列朝胎封。多有修改處。今果無頉與否。各令道伯。分付地方官。使之躬詣奉審。有無頉形止。詳細報來後狀聞。雖非修改處。一體奉審狀聞事。分付。昨年安胎使下去時。亦有下敎者。景慕宮胎封。尙未加封。雖無可據之例。豈可不創而行之。禮堂一員進去。奉審形止。回奏後。稟處。可也。
정조 8년
禮曹。景慕宮追上尊號親上冊印後。親祭隷儀。依昨年例。同月十六日。上冊印三度習儀時。涵仁亭庭行禮。何如。啓依所啓施行爲旀。明日當親臨。依九月例擧行。係是便殿庭侍衛。則只別雲劍。兵曹摠府入直堂上及宣傳官爲之。餘皆置之。
정조 8년
李獻慶。以上號都監郞廳。以都提調意啓曰。提調行司直李命植陳疏入啓。戶曹判書鄭一祥謂有情勢。明日莫重習儀。俱不進參云。戶曹判書鄭一祥。令政院稟旨牌招。以爲進參之地。何如。傳曰。敦匠豈云官職。如此處義。前所未見。何必牌招。卿其各別嚴飭。使之進參。又復逡巡。致使大禮習儀時。堂上不得備員。不飭之責。自有所歸。以此知悉。堂上李命植疏批已下。令政院。卽爲牌招。見今夜漏已深。牌去來使之催促。可也。
정조 8년
李一曾啓曰。卽者刑曹郞廳來言曰。再昨日動駕時。衛外擊錚人。所當依例捧供。而親祭散齋相値。不得用刑。待無故日擧行云矣。敢啓。傳曰。今日捧供以入。
정조 8년
李一曾。以刑曹言啓曰。再昨日還宮時。全羅道長興居民金尙得。擊錚於衛外。故取考其原情。則渠之所居。平日島山日島來德島德良島。本是民土。互相買賣矣。爲䄙嬪房折受。每結二十三斗式定稅上納。眞木島扇子島。以廢牧場。同爲折受。故以有土免稅。每結八十斗式。導掌收捧。中間平日等四島。混同以八十斗收稅。誠爲至冤。而綸音內。何論有券無券。何拘有土無土。事關吾民。正稅可蠲。況內司之需乎。內司千金之捐。卽編民百家之産。益下之政。政在此等處事傳敎。則雖惟正之稅。不當膠守。況稅外之稅乎。六島元結二百五十一結。每結八十斗收捧內。二十三斗納之戶曹。五十七斗。則導掌收捧私用。虐民濫捧。至於此極。六島土稅。依戶曹定式上納。得以支保云矣。去月本島居民趙仁俊。收斂島民。爲留京之糧。誣罔呼籲。作售奸之計。事當如律勘配。而特蒙聖恩。罪止杖放。則雖是極頑之類。固宜感祝退伏之不暇。而纔易一月。復蹈前習。人異心同。恣意迭出。而且其上言之辭。由前由後。若印一板。如有一分嚴畏之心。渠輩何敢若是其無忌乎。南土濫僞之俗。不可不嚴懲。原情勿施。金尙得猥越之罪。自臣曹。嚴刑定配。趙仁俊之逗留城內。粧出尙得之狀。尤涉狡慝。亦不可以前日之略加杖治。仍而置之。竝爲重勘。何如。傳曰。允。
정조 8년
義禁府照目。義禁府都事李性淳矣。令該府照律嚴勘罪。杖一百收贖。公罪。奉敎依允爲旀。功儀各減一等爲良如敎。
정조 8년
知敦寧府事權噵疏曰。主上殿下。惟我殿下。克篤不匱之孝。爰擧上號之禮。賀儀將行。景休長發。臣民慶幸。曷有其極。向來王世子冊封之典。日吉辰良。大禮順成。宗社神人億萬斯年之基。實肇於是。瘖聾跛躃。莫不蹈舞。臣亦擔舁趨進。殆忘痼疾之在身。承命入侍。昵近耿光。敢以延頸之誠。仰瞻岐嶷之儀。志願滿足。退有餘榮。歡忭頌祝。久而冞切。臣宿病風症。近以日候。一倍添劇。癨泄數發。昏眩床簀。內局分任。一時副急。而不得承膺。方切悚蹙。敦府除旨。又下匪意。惶隕之至。益無所措。臣之殘齡愈邁。諸症轉加。論其年病。則久宜退休。語其朽劣。則無足繫關。而只緣縷喘未泯。名在官籤。銓曹例擬。誤恩輒降。每一承命。惟有感涕。顧臣前後乞休。凡幾遭矣。未蒙體諒之恩。尙靳開允之音。有若衰草之獨阻生遂。夕鳥之靡所止歇。中夜無寐。只自累唏。臣之情事。其亦慼矣。且臣旣無敦寧。在法當遞。伏乞聖明。俯賜鑑諒。亟令該曹。照例鐫改。仍許休致。以副志願。則雖死猶生。不勝顒祝。臣無任拜稽祈懇之至。答曰。省疏具悉。疏辭下該曹稟處。
정조 8년
都承旨金頤柱疏曰。伏以。惟天惟祖宗。眷佑我東方。景籙維新。大慶荐至。我聖祖御極之舊甲重回。我邸下受冊之盛禮載行。位正貳極。頌騰四重。臣以舊時法從。趨造昕庭。快睹岐嶷之表。退歸私次。益切蹈舞之忱。而天又降監我聖上之至孝。三殿之顯烈誕揚。兩宮之徽號又進。此正億萬年無疆之休會。乃聖上。以臣地異疎逖。特記墜履。廁諸將事之末。俾與縟儀之擧。以榮以感。尤不勝區區攢祝之至。日昨懋賞之例。至及罔功之賤。曾未半日。銀臺長席之命踵至。臣聞命以來。駭惶愧慄。靡有措躬之所。仍竊伏念。臣以賤品之最。猥荷先朝之隆恩。寸誠莫效。仙馭已迫。未死至慟。得以效力者。猶幸有此一事。則不言難易。自勉殫竭。是臣追報之念。而況一時隨諸臣後。奉令呿口而已。有何一毫可紀之勞。而混竊不貲之恩。至有超資之典哉。夫亞卿之秩。苟非材器地望。爲輿論所歸者。雖夙夜陳力之人。猶當擇其才德俱茂。功用素著。然後施之不濫。受之不僭。而若臣凡品庸姿。乏經務之具。昧需世之方。只是倥倥罔兩之夫耳。已博通政造身。不能無懼於逾濫。則是猶蘭蕙管蒯。悉囿於生養之中。感戴鴻私。惟恐報答之無地。今玆新命。揆分量義。無望堪承。而恩召之下。義急叨謝。不遑他顧。章皇祗肅者。豈容爲一味盤礴之計。以招貪戀之譏也哉。玆披肝膈之懇。仰暴紸纊之下。伏乞聖慈。特命收回新授資秩職名。以重公器。以安私分。千萬幸甚。答曰。省疏具悉。卿其勿辭行公。
정조 8년
行左承旨李獻慶疏曰。伏以。慶運泰來。聖化鼎新。克盡祈永之道。導迎祥和之氣。以致皇穹垂佑。邦籙無疆。億萬斯年之慶。川至月恒。重逢聖祖御極之歲。王世子邸下。位正春宮。冊禮順成。奠國勢於泰盤。繫民情於延頸。臣幸廁嵩呼之列。仰瞻岐嶷之姿。歡欣抃慶。容有其極。惟我聖上。又推不匱之思。克擧曠前之禮。奉徽冊於三殿。進顯號於兩宮。斯誠帝王達孝盛節。凡在臣隣。孰不欽仰感歎。而太室將事之日。臣猥以塵露。得陪鑾蹕。效駿奔於祼薦之夜。蹌舞於搏拊之庭。親睹穆赫之光。口誦於戲之頌。旣幸千一之會。曷勝攢祝之忱。不料聖念。又推恩典。懋賞功載。鉅細不遺。而如臣之初無一勞者。亦被陞擢之寵。聞命悸恐。莫省攸措。亞卿之秩。自是命德之器。苟非才諝可用。勞績可紀者。決不當僥冒而倖玷。以臣蒲柳之朽質。樗櫟之散材。其何敢憑恃寵靈。淟涊承當。恬受不衷之服。厚招負乘之譏。而渥恩曠絶。分義是懼。泯默累日。視若因有。受人嗤點。已自不少。且於今日仕進之路。觸犯曉寒。感作而頭疼。氣結而胸痞。連腸絞痛。頃刻難忍。蒼黃出來。退臥私次。以此病狀。亦難自力。不得已略控短章。猥陳衷懇。伏乞聖慈天地父母。俯諒罔功之狀。不稱之實。亟賜收還所授資級。因命鐫遞臣職。使恩賞毋濫。微分粗安。不勝千萬幸甚。答曰。省疏具悉。卿其勿辭行公。
정조 8년
副司直宋載經疏曰。主上殿下。伏以。聖孝益光。邦籙彌隆。先大王先王后上號之禮順成。臣猥忝近密。獲參縟儀。榮忭之餘。愴慕亦切。仍伏念臣。以無似之質。蒙不世之遇。銀臺騎省之除。殆無虛日。觸事憒憒。瘡疣百出。而眷庇之恩。委任之意。逈出尋常。臣誠惶隕感泣。不知死所。而迺者陞資之新命。又下於千萬意慮之外。臣驚惶恧蹙。益無容措也。噫設令臣。眞有微勞之可紀。以聖明惜嚬笑之念。固不宜濫施爵賞。而況臣叨廁卿班。猶不滿數朔。榮寵已極。涯分已溢。而又今擢秩之渥。及此罔功之身。冥升之恥。固不敢煩陳。而過福之災。理所必至。臣聞命以來。惝恍愧懼。歷日靡定。卽當冒入文字。取控血懇。而時無職名。今始陳籲。伏乞聖慈。亟收誤恩。使公器無褻而私分小安。實爲終始生成之澤。臣無任屛營祈懇之至。答曰。省疏具悉。卿其勿辭行公。
정조 8년
甲辰九月十五日辰時。上御誠正閣。右副承旨入侍時。右副承旨李集斗。假注書承膺祚。記事官李崑秀尹行任。以次進伏訖。上命書傳敎曰。使行去晦。想已抵燕西。今月已半。尙無勅奇。卿其分付灣府。另探鳳城。待探來星火狀聞之意。下諭于平安監司。上曰。勅行當在不遠。治路諸道。支勅凡節。果已備置乎。今番擧行。比丁酉。萬一有疎漏之事。地方官守令。差使員守令。進排邑守令。依事目。遠接使下去時。隨現。卽其地方。爲先決棍罷黜之意。方欲申明嚴飭於辭朝日。以此意。先令廟堂措辭關飭於三道監司處。俾爲惕念。無或犯科。如是申飭。而又復執頉。竝令該監司重勘。斷不可已。一體嚴飭。列邑守令。憑藉支勅。斂民擾民之弊。亦所當禁。此則從當遣繡衣或宣傳官。備郞反閱庫府。廉探實跡。亦令以此知悉。仍命退。承史以次退出。
정조 8년
甲辰九月十五日初更。上御誠正閣。有司堂上入侍時。有司堂上金華鎭徐有隣趙時俊。右副承旨李一曾。假注書承膺祚。記注官金健修。記事官金鳳顯。以次進伏訖。一曾進前曰。俄者雖有兩司退去之命。而旣已入闕。則三司合啓。不得不爲。故姑爲留待矣。上曰。似然。合啓則捧入。可也。命備堂進前。上曰。牌文非久似當入來。遠接使預爲差出。凡節講確。然後可無不及之弊矣。華鎭曰。勅使云云狀啓。每爲先到矣。上曰。丙申丁酉兩年。則以善待至今稱之。而以今時勢觀之。京師紀綱。若是頹然。遐外列邑。推以可知。今番遠接使。姑未知誰某當之。而沿路雄邑守令。限二人罷黜。然後可以立規模。而無事接待矣。追覽政院日記。在昔遠接使。則列邑守令。若有不善擧行之事。大則決棍。小則罷黜。今番雖不施棍。其中不善者。則不可不罷黜矣。時俊曰。西路擧行。可謂無欠。而今年亦因臣族之在西邑者。聞其所聞。則自七月以後。凡節皆爲預備。而道伯巡歷時。或面飭守宰。或治罪該監云。關西則似無可慮之端矣。上曰。海西則何如云耶。時俊曰。海西則姑未聞知矣。華鎭曰。兩西則皆有勅需庫。凡節皆有預備之道。而至於畿邑。元無勅需庫。某條支過然後。以儲置米劃給。此事甚可悶矣。上曰。勅行所費。爲幾萬兩乎。有隣曰。京畿所當爲十一萬兩。而三道統以計之。則幾乎二十萬兩矣。上曰。李淡病重濱死云。其誠可矜矣。有隣曰。其人。其中稍優矣。上曰。勅行生事與否。專在於義州小通事。今番則爲遠接使者。各別申飭然後。庶可無事。而且勅行去留之遲速。亦在於我國人指導矣。有隣曰。果然矣。時俊曰。以古例言之。牌文來到日。大臣坐起朝堂。仍差遠接使出送矣。上曰。曾前擧行之節。載錄於政院事變日記矣。華鎭曰。似然矣。上曰。今玆持來謄錄。乃何時件乎。有隣曰。當宁件矣。上曰。自燕至灣。爲何日。自灣至京。爲何日。有隣曰。自燕至灣爲二十四日。自灣至京爲十四日矣。上曰。抄出禮曹備局謄錄。後日登對。而可合遠接之人。預爲停當。亦無不可矣。命備堂先退。下敎曰。祭文敎文。皆有礙眼處。令大提學。更爲製進也。仍命退。承史以次退出。
정조 8년
行都承旨沈頤之齋宿。行左承旨朴祐源齋宿。右承旨李得臣齋直。左副承旨趙鼎鎭齋直。右副承旨安聖彬齋宿。同副承旨沈有鎭齋宿。注書二員未差。假注書姜世綸齋宿承膺祚齋直。事變假注書李宗烈仕。
정조 8년
傳于李集斗曰。不爲仕進承旨。竝許遞。
정조 8년
承旨前望單子入之。朴祐源安聖彬黃昇源落點。
정조 8년
朴祐源啓曰。明日大駕詣景慕宮後。王大妃殿惠慶宮問安。何承旨進去乎。敢稟。傳曰。左副承旨進去。
정조 8년
傳于朴祐源曰。明日出宮門路。貳極門爲之。
정조 8년
傳于安聖彬曰。左承旨入侍。
정조 8년
朴祐源啓曰。假注書李聖輪。身病猝重。勢難察任。今姑改差。何如。傳曰。允。
정조 8년
以李聖輪改差。代姜世綸爲假注書。
정조 8년
以某罪以下竝宥取稟。傳于安聖彬曰。雜犯死罪以下竝宥。
정조 8년
傳于安聖彬曰。禮房承旨入侍。
정조 8년
傳于朴祐源曰。前承旨沈基泰。前應敎李魯春竝給牒敍用。前判書金魯鎭。前承旨李謙彬。前大司諫李度默。前校理李延伋。前修撰李東稷李錫夏。前獻納李思祚。前校理尹㬦。前修撰徐美修。前副修撰安策。前校理林道浩竝敍用。
정조 8년
傳于朴祐源曰。承旨前望單子入之。
정조 8년
承旨前望單子入之。申大升落點。
정조 8년
安聖彬啓曰。右承旨申大升。與左承旨朴祐源。有姨從應避之嫌。陳疏到院。而以齋日不得捧入矣。今日齋宿承旨。不可不備員。合有變通之道。何以爲之。敢稟。傳曰。許遞。前望單子入之。
정조 8년
承旨前望單子入之。沈頤之李得臣趙鼎鎭落點。
정조 8년
傳于安聖彬曰。新除授承旨。牌招察任。
정조 8년
以御營廳屛門把守磨鍊單子。傳于安聖彬曰。還宮時。道由館峴屛門。把守將卒。依此減數磨鍊。
정조 8년
沈頤之啓曰。今日齋宿承旨。不可不備員。而同副承旨李一曾。以覲親事。下直。出去矣。合有變通之道。何以爲之。敢稟。傳曰。許遞。前望單子入之。待下批牌招齋宿。
정조 8년
沈頤之啓曰。新除授同副承旨沈有鎭。卽爲牌招齋宿。何如。傳曰。允。
정조 8년
以副校理鄭萬始牌不進罷職傳旨。傳于沈有鎭曰。只推。
정조 8년
沈有鎭。以弘文館言啓曰。本館上番闕直。事甚未安。今日政新除授玉堂。待下批仍卽牌招。以爲推移入直之地。何如。傳曰。允。
정조 8년
有政。吏批。判書金履素。參判李敬養進。參議未差。行都承旨沈頤之進。以蔡弘履爲大司憲。李益烍爲大司諫。李身晦爲司諫。李祉永爲持平。張至顯爲正言。徐瀅修爲校理。洪樂恒爲副修撰。申大升爲戶曹參判。鄭枋爲兵曹參判。鄭好仁爲分內醫提調。楊致鶴爲銀溪察訪。
정조 8년
李得臣。以弘文館言啓曰。本館上番闕直。事甚未安。副校理鄭萬始。由限已過。與新除授校理徐瀅修。副修撰洪樂恒。一體牌招。以爲推移入直之地。何如。傳曰。允。衆所共知情勢人。許遞。今日政差出。
정조 8년
再政。以李獻慶爲戶曹參判。金頤柱爲漢城右尹。沈樂洙爲校理。徐有成爲副修撰。
정조 8년
兵批。判書徐浩修式暇。參判未差。參議宋鍈入直進。參知未差。右副承旨安聖彬進。副護軍洪宗藎宋益中曺遠振。副司直權噵鄭趾煥呂善亨李碩九李尙載。副司果李彦祜曺允大。
정조 8년
以寶劍具明謙付標單子。傳曰。兼帶中軍改差。此望筒勿施。
정조 8년
兵曹參知前望單子入之。徐龍輔落點。
정조 8년
安聖彬。以吏曹言啓曰。惠慶宮加上尊號時。捧玉印官洪樂恒。時無職名。令該曹口傳付軍職。何如。傳曰。允。
정조 8년
朴祐源。以兵曹言啓曰。今九月十七日。武臣堂上祿試射日次。而動駕相値。以無故日退行之意。敢啓。傳曰。知道。
정조 8년
朴祐源。以訓鍊都監言啓曰。因兵曹節目。今九月十七日景慕宮擧動時。銅龍門軍一百名。把摠金徽柱。哨官金德獜。旗牌官金麗澤。西營軍四十名。哨官元毅鎭率領。與禁衛軍替代入直。南營馬兵五十名。廣智營軍五十名。西營軍四十名。各留二十名。各其將官率領。出赴留陣營。而竝待標信擧行。還宮後。還爲替直。斥堠三處。將三人。軍十二名定送之意。敢啓。傳曰。知道。禁營隨駕。槪爲本局軍休息。銅龍門。以金虎門軍三十名。弘化門軍三十名除出。出番將官率領。還宮間替直。西營軍則以禁營本軍二十名除留。本府軍勿爲替代。可也。
정조 8년
安聖彬。以訓鍊都監言啓曰。依草記批旨。銅龍門軍出陣。代以金虎門軍三十名。弘化門軍三十名除出。把摠金徽柱。哨官金德麟。旗牌官金麗澤率領。與禁衛軍。待標信替代。還宮後。還爲替直。西營入直禁衛軍。不爲替直之意。敢啓。傳曰。知道。
정조 8년
安聖彬。以禁衛營言啓曰。明日景慕宮擧動時。依訓鍊都監替直草記批旨。銅龍門入直軍則以金虎門軍三十名。弘化門軍三十名。替代出用。西營入直軍則除留本軍二十名。該將官率領仍直。餘皆出用。而勿爲替代之意。敢啓。傳曰。知道。
정조 8년
朴祐源。以禁衛營言啓曰。今九月十七日景慕宮擧動時。外營各處入直將官軍兵等。依例除標信出用。銅龍建陽貳極等門及西營入直將官軍兵等。依兵曹啓下節目。以訓鍊都監砲手。替代出用。而十八日還宮後。還爲替直。新營入直騎士則除營直二人。該將官。領赴摠戎廳留陣。而竝待標信擧行之意。敢啓。傳曰。知道。銅龍等門替直。依都監草記批旨。施行。可也。
정조 8년
朴祐源。以御營廳言啓曰。今九月十七日景慕宮擧動時。依兵曹節目。東營入直鄕軍六十一名。集春營入直鄕軍五十名。新營入直鄕軍一哨內。各留二十名。該入直將官率領仍直。其餘則與出番三哨鄕軍及新營入直各色京標下軍二十四名。各該將官。領赴于摠戎廳留陣。東營入直騎士二十五人內。營直二人除。實二十三人。該番將率領。一體赴陣。而東營集春營入直馬步軍兵。待標信出用。十八日還宮後。各處入直將官軍兵。還爲入直之意。敢啓。傳曰。知道。
정조 8년
安聖彬。以刑曹言啓曰。再昨日還宮時。衛外擊錚人。依近例除刑推。捧供以入之意。敢啓。傳曰。知道。
정조 8년
執義林濟遠啓曰。臣姿魯識短。淸朝言責。自知不堪。乃者憲府除命。遽下於待罪都廳之際。許久虛縻。只增惶恧。旣無牌招之啓。故去就末由自處。間承入侍之命。則出入不拘臺規。觸事虧損。到處窒礙。又況堂箚譴削之請。旣下從施之批。則本事無關於臺端。而見識同歸於罪罷。末後分揀之敎。雖下於都提擧敦勉之諭。分揀二字。若屬之都廳。則係是往役。不得不黽勉。而其於臺職。已經銓曹之闕稟。遽以分揀之敎。認爲仍存。循例引避。尤涉唐突。伊後數日。一味伈默。不知所以自處矣。卽伏見傳敎下者。以臣出入闕內。未聞呵導之聲。特下問備之命。是臣不敢處以臺職。而聖明猶以臺體責之也。蓋臣迷滯之見。妄以爲雖是臺閣。旣有職務體例。或不得自持。則呼唱尤有所不安。故以都廳而入。則屛呵導而行者。只出於一時臆斷。而聖敎截嚴。責以無例。此亦臣疎闇曚昧之致。況臣被譴以後。情地之迫隘。處義之郞當。尤萬萬恧蹙。以此以彼。臣何敢一刻晏然於臺次乎。習儀時。迫急於擧行。今始來避。所失尤大。請命遞斥臣職。傳曰。勿辭。亦勿退待。
정조 8년
甲辰九月十六日辰時。上詣涵仁亭。習儀入侍時。都監都提調洪樂性。提調李命植。戶曹判書鄭一祥。禮曹判書徐有隣。行都承旨沈頤之。行左承旨朴祐源。行右承旨李獻慶。左副承旨李得臣。右副承旨趙弼鎭。同副承旨李一曾。二提學吳載純。一直提學鄭志儉。檢校直提學徐有防。檢校直閣金宇鎭金載瓚徐龍輔鄭東俊。待敎李崑秀。假注書李聖輪承膺祚。記注官金健修。記事官尹行任。侍立進伏訖。上命書榻敎曰。都監堂上掌樂提調竝推考。上曰。違牌承旨許遞。前望單子入之。上曰。新除授承旨。牌招察任。上曰。新除授承旨。先入侍後謝恩。上曰。當該祭享色郞廳。汰去。出榻敎上曰。兵曹參知前望單子入之。出榻敎仍命退。諸臣以次退出。
정조 8년
甲辰九月十六日初更。上御誠正閣。禮房承旨入侍時。左副承旨李得臣。假注書承膺祚。記注官金健修。記事官尹行任。以此進伏訖。上命書傳敎曰。今番八路身軍布折半蕩減之數。多如嶺南。殆過八萬。寡如關西。不下五千。而獨北關一道。僅爲千餘金。此旣由於京納多寡之不同。事勢無怪其如許。然本道。自是豐沛舊鄕。每勤朝家軫念。纔經大賑。瘡痍未蘇。亦宜有別般顧恤之擧。日前之特命考奏。予意有在。北關身米布之關由京司者。無論該邑。捧留州倉入上。傡爲限折半蕩減。毋令此減於關西。以示予一視西北之意事。爲先分付本道。冊子後錄。待釐正。一體添入頒布。噫。大施蠲除。寔爲元良。慶旣無前。惠亦無前。而小大同歡。遐邇均被。然後予心可安。玆於北關。復此申諭。咸須知悉。上曰。秋務方殷。三道則又有來頭勅行。差使員及上京守令。陳賀翌日。皆令下去事。分付。上曰。頒敎文。赦句添入。仍命退。承史以此退出。
정조 8년
行都承旨洪良浩隨駕宿。行左承旨朴祐源隨駕宿。右承旨未差。左副承旨趙鼎鎭隨駕直。右副承旨安聖彬隨駕直。同副承旨李祖承隨駕宿。注書二員未差。假注書姜世倫隨駕宿朴宗默隨駕直。事變假注書李宗烈守宮直。
정조 8년
上在景慕宮。停常參經筵。
정조 8년
朴祐源啓曰。今此上冊寶時。承旨不可不備員。右承旨有闕之代。政官牌招開政差出。待下批。仍卽牌招。何如。傳曰。前望單子入之。
정조 8년
傳于趙鼎鎭曰。都承旨許遞。仍令該曹口傳付軍職。前望單子入之。
정조 8년
都承旨前望單子入之。洪良浩落點。
정조 8년
兵曹口傳政事。副司直沈頤之。
정조 8년
傳于安聖彬曰。承旨房仍。
정조 8년
吏曹判書前望單子入之。金鍾秀落點。
정조 8년
有政。判書金鍾秀進。參判宋載經牌不進。參議未差。行都承旨洪良浩進。以徐美修爲修撰。李延伋爲副修撰。李尙度爲兵曹佐郞。韓聖煥爲顯陵令。
정조 8년
兵批。判書徐浩修進。參判鄭枋守宮。參議宋鍈入直進。參知徐龍輔奎章閣閣臣進。右副承旨趙鼎鎭進。副護軍單金和中。副司直洪良浩申大升黃昇源李一曾李集斗李秀夏徐瀅修。副司果李庚運洪樂恒姜世倫承膺祚孫鎭翼。
정조 8년
兵曹口傳政事。副司直金魯鎭李度默李謙彬沈基泰。副司果李延伋尹㬦林道浩李東稷李錫夏徐美修姜忱安策李思祚李魯春。
정조 8년
兵曹口傳政事。以李達秀爲禁衛中軍。
정조 8년
姜世綸陞六。代以李龍柱爲假注書。
정조 8년
承膺祚陞六。代以朴宗默爲假注書。
정조 8년
朴祐源。以禮曹言啓曰。仍備邊司草記。今番慶科庭試初試。分三所試取事。允下矣。依前例。一所禮曹。二所成均館。三所工刑兩曹設場。而每所各取二百人事。分付。何如。傳曰。允。每所各取賦百張。表百張事。分付。可也。
정조 8년
趙鼎鎭。以訓鍊都監禁衛營御營廳言啓曰。集春門南邊宮墻頹圮處。內司僕南邊宮墻頹圮處。今已畢築。把守軍還入直所之意。敢啓。傳曰。知道。
정조 8년
趙鼎鎭。以備邊司言啓曰。今番慶科。鄕儒爲觀光。上京之多。挽近所無。雖分二所。難以容接。在前如此之時。有分三所設場之例。今番亦依此擧行之意。分付。何如。傳曰。允。分三所試取。蓋爲多士入場時紛挐之弊。況今番慶科。尤有自別。務令寬緩不迫。以視同慶之意。三處試所入門。自明日日暮時爲之事。自本司申明。分付。試官明日還宮前擬入。而大輪次應參諸員。勿爲擬望。皆以在京無故人備擬。皆令午前後進去試所事。亦爲分付。
정조 8년
趙鼎鎭。以備邊司言啓曰。卽見洪忠監司沈豐之狀啓謄報。則以爲今月十三日。大國船一隻。人物三十九名。漂到於行營賈誼島前洋。而言語難通。故以書問之。則答以爲廣東省潮州府澄海縣人。裝貨物。往天津發賣。被風漂到云矣。供饋守直等節。自本官依例擧行。而問情漢學譯官一員急速下送事。令廟堂稟旨。分付爲請矣。漢學譯官一人。令該院另擇卽速發送。使之詳細問情。而其還歸時。水陸路間情願。亦爲一體詳問。留接處。擇給完固之室。而更加申飭。別樣守護。善爲供饋。所饋糧資。依例以儲置米會減之意。爲先分付。何如。傳曰。允。